РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/119-19

16. мај 2019. године

Б е о г р а д

ЗАПИСНИК

75. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 16. МАЈА 2019. ГОДИНЕ

Седница је почела у 14,30 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, др Милорад Мијатовић и Момо Чолаковић.

Седници нису присуствовали чланови Одбора: Душан Бајатовић, Миљан Дамјановић, Милорад Мирчић, Саша Радуловић, Горан Ћирић, Милан Лапчевић, Војислав Вујић и Золтан Пек, као ни њихови заменици.

Седници су присуствовали народни посланици који нису чланови Одбора: Иван Бауер и Дејан Раденковић.

Седници су присуствовали представници Мисије Међународног монетарног фонда: Jan Kees Martijin, шеф Мисије, Sebastian Sosa, стални представник за Србију, Десанка Обрадовић, економиста и Марко Пуновић, економиста.

Председник Одбора др Александра Томић поздравила је шефа Мисије и друге представнике ММФ-а.

На предлог председника, Одбор је једногласно **(9 гласова за) утврдио** следећи

Д н е в н и р е д:

Разговор са представницима Мисије Међународног монетарног фонда поводом друге ревизије Аранжмана у оквиру Инструмента за координацију политика (PCI) и консултације по члану 4. Статута ММФ.

Jan Kees Martijin, у уводном излагању, рекао је да је разговор са члановима Одбора и другим народним посланицима иницирао са циљем да се шире сагледа економија Србије, њени приоритети и политике у наредном периоду. Позитивно је оценио постигнуте резултате, пре свега успостављање одрживог финансијског система и економског раста, чак и у условима када у Европи (посебно у Немачкој) економија благо успорава. Тренд даљег економског напретка у Србији условљен је очувањем финансијске стабилности, на основу дугорочних, транспарентних и осмишљених развојних планова. За раст економије од 4 одсто, у наредном средњорочном периоду, потребно је следеће:

* Довољан број радника (забележен је проблем пада наталитета и одлазак грађана Србије у развијене европске и друге земље);
* Даљи раст инвестиција; поред значајног доласка страних инвеститора, потребне су инвестиције у домаће компаније ( сагледати све могућности повољних кредита);
* Технолошки развој у функцији повећања продуктивности;
* Јаке институције јавног сектора и економије у најширем смислу.

Позвао је народне посланике да изнесу своје виђење економског напретка Србије, фискалне политике, начина планирања буџета и даљи развој приватизације јавних предузећа.

У расправи су учествовали народни посланици - чланови Одбора: Горан Ковачевић, др Милорад Мијатовић, Верољуб Арсић, Момо Чолаковић и председник Одбора др Александра Томић.

Горан Ковачевић је рекао да је за раст бруто друштвеног производа најважније да се обезбеде услови за конкурентност у свим областима друштвено – економског живота. У краткој економској анализи, рекао је да су јавне инвестиције повезане са нивоом акумулације и нивоом кредита; одржани су стабилност динара и ниске каматне стопе. Упозорио је на то да се и поред ниске референтне каматне стопе НБС од 3 одсто и инфлације од 2 одсто, мора рачунати и на евентуални раст еурибора, што може представљати умањење кредитног потенцијала за приватне инвеститоре. Када је реч о планирању буџета за наредну годину, рекао је да расходна страна буџета мора пажљиво да буде планирана, без обзира на то што је буџет Србије сада у суфициту. Подржава смањење пореза на зараде, али указује на проблем Србије која није у потпуности искористила своје радне потенцијале, у условима велике конкуренције на тржиштима радне снаге.

Милорад Мијатовић је као најзначајније остварене економске резултате навео: раст бруто друштвеног производа, монетарну и финансијску стабилност и спољни дуг у одрживим границама. Залаже се да приоритетна улагања буду усмерена у инфраструктуру (путеве и железницу) и здраву животну средину јер ће се тиме поспешити даљи раст БДП-а и запошљавање радника. Истакао је вишеструке користи од доласка страних инвеститора у Србију, посебно технолошки развијених земаља. Говорио је о потреби да грађани Србије боље живе и да животни стандард грађана расте у складу са растом БДП-а, те да је нужно разматрати могућност одрживог повећања плата и пензија у буџету за наредну годину. С тим у вези, рекао је да је веома важно да плате у јавном сектору буду уједначене кроз платне разреде, који би се примењивали од почетка наредне године, као и да пензије буду индексиране, на основу формуле утврђене у закону, у оквирима садашњих 11 одсто БДП-а, на основу преговора Владе и удружења синдиката.

Верољуб Арсић је рекао да је ММФ у Србији, 2014. године, забележио ниску продуктивност, високу стопу незапослености, запуштену инфраструктуру, као и знатан број лоших законских решења, а да је данас привредни амбијент значајно побољшан; незапосленост је смањена на око десет одсто, а повећање бруто друштвеног производа зависиће од даље изградње саобраћајне инфраструктуре (цене транспортних трошкова). Притом је рекао и то да је саобраћајна инфраструктура, посебно железничка, значајна и за равномерни регионални развој. Као други важан фактор за раст привреде навео је енергетску ефикасност, односно цена енергената. Тврди да је неопходно да Србија пронађе најповољније решење за снабдевање гасом, водећи рачуна о свим деловима своје територије. Упоредо са тим, а у циљу ефикаснијег рада државне управе, залаже се даљи развој дигитализације и електронског повезивања, као и за јачање административних капацитета Народне скупштине ( парламентарна буџетска канцеларија).

Момо Чолаковић је рекао да се у Србији примарно мора обезбедити довољан број квалификованих, радно способних људи, као и да се, у том правцу, спроводи реформа образовања. Подржао је одрживи раст плата и пензија и напоменуо да је пензијски сектор највише допринео финансијској консолидацији Србије. Навео је да је учешће буџетских средстава у финансирању пензија износило око 50 одсто, а да сада износи око 30 одсто, што је готово једнако као у многим европским земљама. Учешће пензија у БДП-у смањено је са 14 на 11 одсто. Упозорио је на статистичке податке према којима велики број пензионера има пензије испод износа просечне пензије у Србији, па је зато нужно да се организује највиши ниво јавне расправе о даљој реформи пензијског система.

Александра Томић је рекла да је Србија, захваљујући сарадњи са ММФ-ом, успешно завршила аранжман економских реформи и финансијске консолидације; резултат одговорног и дисциплинованог понашања су: суфицит у буџету у протекле четири године, смањење јавног дуга у укупном БДП-у и друге реформе. Поред тога, раст од 4 одсто захтева даље спровођење реформи у области привреде, пољопривреде и енергетике, и то у ери великих политичких промена и дигитализације. Као посебно значајно, навела је да су стране инвестиције у прошлој години износиле 3,5 милијарде, а то је више него што је цео регион остварио заједно; директне стране инвестиције поспешиле су отварање нових фабрика и нових радних места. Тиме се показало да су субвенције, у јавности неретко оспораване, биле оправдане. Говорећи о приватизацији, рекла је да је завршен поступак приватизације 338 предузећа; даљи поступак реформе јавних предузећа захтева њихову медернизацију и професионализацију, и то у условима када није могуће обезбедити одговарајуће плате менаџерском кадру. Власт у Србији је, каже, суочена са проблемима: одласка наших грађана, превасходно стручњака, у иностранство; потребе одрживог повећања плата и пензија, као и рационализације јавне управе путем дигитализацију. У том правцу, нагласила је да Влада Србије спроводи активне мере: стимулације за приватни бизнис, отварање научно истраживачких паркова, помоћ малим и средњим предузећима, реформе здравственог система, као и низ других мера. Истакла је да је драгоцена саветодавна помоћ ММФ-а јер власти у Србији имају тежак задатак- да континуирано подижу животни стандард људи, а да тиме не наруше макроекономску стабилност и стабилност у буџету.

Jan Kees Martijin подржао је приоритете за привредни раст које су наводили народни посланици, као што су: потреба даљих инвестиционих улагања и законско утврђивање адекватне формуле за обрачун пензија. Сматра да би привреда лакше пословала ако би се смањили порези на плате. Посебно истиче улогу Народне банке Србије, која је одржала под контролом инфлацију, што је веома значајно за макроекономску стабилност, фискалну дисциплину и раст инвестиционих улагања. Када је реч о одрживим лимитима раста плата и пензија , сматра да би ове и наредне године издвајања из буџета могло да буде до 0,5 одсто бруто друштвеног производа, а дугорочно је важно да јавни дуг буде под чврстом контролом.

На крају седнице, Александра Томић говорила је о значају скупштинске контроле над јавним финансијама. У том смислу, Одбор за финансије, републички буџет и контролу трошења јавних средстава формирао је пододбор који посебно разматара извештаје Државне ревизорске институције о начину на који корисници буџета троше јавна средства; Одбор организује седнице на којима се разматрају извештаји Државне ревизорске институције и ван седишта Народне скупштине, и то у местима широм Србије ( Нови Сад, Суботица, Лесковац), а планирано је да се у 2019. години седнице Одбора одрже у Зрењанину, Крушевцу и Пироту. Навела је да је циљ ових посета реализација директног сусрета народних посланика и највиших представника ДРИ са грађанима и представницима локалних власти и разговар о правилности трошења јавних средстава, те могућност да се локалним властима укаже на грешке у раду и скрене пажња на потребу поштовања финансијске дисциплине, одговорности и транспарентности у раду. Представнике ММФ-а известила је да је Европска комисија високо оценила спровођење екстерног скупштинског надзора над јавним финансијама и додала је да Народна банка Србије, као и други финансијски органи, организације и тела које је формирала Народна скупштина, подносе годишње извештаје о раду Народној скупштини на разматрање. Подржала је наставак рада парламентарне буџетске канцеларије, али је такође изразила наду да ће састанци народних посланика са представницима Мисије ММФ-а бити организовани и следеће године, укључујући и добру праксу одржавања заједничких састанака посланика из различитих земаља са представницима ММФ-а у Бечу.

Седница је завршена у 15,45 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић